1.1  Ұйымды басқару жүйесіндегі бухгалтерлік есеп

Бухгалтерлік есеп теориясы - бухгалтерлік есептің пәні, әдісі және міндеттері туралы ғылым. Ол ұлғаймалы ұдайы өндіріс процесінің сандық және сапалық бейнелеп көрсету тәсілдерін зерттейді және экономика ғылымдарының арасында маңызды орын алады.
	Шаруашылық есеп дегеніміз кәсіпорынның өндірістік шаруашылық қызметі туралы мәліметтер алуға көмектесетін құрал. Есеп кәсіпорындарды ресурстардың материалдық және басқа түрлерімен қамтамасыз ету және қоғам мұшелерінің қажеттіліктерін қанағаттандыру мақсатымен жасалатын материалдық игіліктерді бөлу саласын қамтиды. Есептің деректері шаруашылық процестерді бақылау және оларды басқару үшін пайдаланылады.
	Халық шаруашылығы әртүрлі салалардан тұрады:
· өнеркәсіп
· ауылшаруашылығы
· құрылыс
· көлік
· сауда
· байланыс және т.б.
Халық шаруашылығының негізін мемлекеттік кәсіпорындармен қатар басқа да әртүрлі бірлестіктер, АҚ, жекеменшік кәсіпорындар құрайды. Ал осы кәсіпорындардың жұмысында көптеген шаруашылық процестері орындалады: 		
1) дайындау  
	2) өндіру
	3) сату
Шаруашылық процестер шаруашылық әрекеттерден тұрады. Сондықтан шаруашылық есеп кәсіпорындардың әртүрлі әрекеттерін есептеуден басталады.
Міне, сондықтан, шаруашылық есеп дегеніміз кәсіпорындар шаруашылық процестерін бақылау және оларды басқару мақсатында сандық түрде көрсету және сапалық түрде сипаттауды білдіретін мәліметтер. Шаруашылық есептің көрсеткіштері кәсіпорын жұмысын тиімді басқару үшін және есеп жұмысын жүргізу үшін қажет.
Шаруашылық есептің тарихи даму жолы бар. Ол адамзат қоғамының барлық даму сатысында өзіне тән ерекшеліктерімен белгілі болған. Әрбір қоғамдық құрылыс жағдайында есептің мазмұны, мақсаты мен міндеттері өзгеріп отырған. Құл иеленушілік құрылыс пен феодализм дәуірінде есеп құлдар мен шаруаларды құлдықта ұстау және кіріптарлыққа түсіру құралы ретінде пайдаланылды. Капиталистік қоғамда есеп негізінен ірі монополиялардың баюына, барынша көп пайда алуға қызмет етті.
Шаруашылық есептің мазмұны мен атқаратын міндеттері бар. Оның мазмұны ол нені есепке алады, қандай мүлік заттар есепке алынады деген сөз. Ал шаруашылық есептің міндеті қоғамның экономикасын дамыту мақсатымен анықталады.
Есептің ролі әсіресе қазіргі кезде елімізде реттелетін нарықтық қатынастарға көшу жүзеге асырылып жатқан кезде арта түседі. Әсіресе есеп өнім бірлігінің өзіндік құны туралы деректер алу ұшін ерекше маңызды, сайып келгенде ол өнімнің, жұмыстың және қызметтердің тұрақты, реттелетін және еркін бағасын белгілеу үшін негіз болады.
 Бухгалтерлік есептің концепциялары мен қағидалары 
Бухгалтерлік есептің негізгі ерекшелігі ол - үнемі, үздіксіз, күнделікті және құжаттандыру негізінде жүргізілетін есеп болып табылады. 
«Бухгалтерлік есепке алу мен қаржылық есеп беру туралы» ҚР-ның №2732 Заңы 1995 жылғы 26 желтоқсанында қабылданды.  Осы Заң Қазақстан Республикасында бухгалтерлік есепке алу мен қаржылық есеп беру жүйесін айқындайды, бухгалтерлік есепке алу мен қаржылық есеп берудә жасаудың қағидаларын, негізгі сапалық сипаттамалары мен жалпы ережелерін белгілейді.
Бухгалтерлік есептің негізгі қағидалары:
Сәйкестілік қағидасы. Табыстар тауарлар сатылған және қызметтер көрсетілген кездегі есепті кезеңде, ал шығындар табыстар алу үшін пайдаланылған кездегі есепті кезеңде көрсетіледі.
Үзіліссіз қызмет қағидасы. Шаруашылық субъектісі өз қызметін белгіленбеген уақыт аралығында жалғастыра береді және жақын арада оның жойылуы күтілмейді.
Түсініктілік қағидасы.Қаржылық есеп берудегі ақпараттар оларды пайдаланушылар үшін түсінікті болуы керек.
Маңыздылық қағидасы.Қаржы ақпараты пайдаланушылардың шешім қабылдауы барысында, олардың қажеттерін қанағаттандыруда және қаржы-шаруашылық қызметіне баға беруде көмектесуі тиіс.
Мәнділік қағидасы.Есеп жүргізу саясатында мәнді, маңызды ақпараттың ескерілмеуі немесе дұрыс көрсетілмеуі қаржы есептемесін пайдаланушылардың экономикалық шешімдеріне ықпал етуі мүмкін болса, онда оны қаржы есептерінде ашыпкөрсетуге бағытталуы тиіс.
Дұрыстық қағидасы.Ақпарат шынайы көрсетілуі керек, мұнда оның ағат пікір және қате жоқ екендігін оңай тексеруге болады.
Бейтараптық қағидасы.Ақпарат сенімді болуы үшін бұрмаланудан аулақ болуы керек.
Сақтық қағидасы.Активтер мен табыстардың асыра бағаланбауын, ал міндеттемелер мен шығындардың жете бағаланбауын болдырмас үшін, белгісіздік жағдайда баға беруге қажетті шешімдер қабылданған кезде сақ болған жөн. Активтер мен міндеттемелерді бағалағанкезде неғұрлым консервативті әдіс таңдалынады: шығындар-максимум бойынша, ал табыстар минимум бойынша.
Тиянақтылық қағидасы.Сенімділікті қамтамасыз ету мақсатында қаржы есептеріндегі ақпарат толық болуы керек.
Салыстырмалық қағидасы.Қаржы ақпараты пайдалы әрі мазмұнды болуы үшін, ақпарат бір есепті кезеңнен екіншісіне салыстырмалы түрде, ал оны пайдаланушылар есеп саясатынан және оған енгізілетін барлық өзгерістерден құлағдар болуы керек.
Кезектілік қағидасы.Кәсіпорынмен таңдалып алынған есеп саясаты бір есепті кезеңнен екіншісіне дәйекті түрде қолданылады.
Қаржылық ақпаратты әділетті және тура көрсету.Қаржылық есептемелер оларды пайдаланушыларды субъектінің қаржылық жағдайы, операцияларының нәтижелері және ақша қаражаттарының қозғалысы туралы шынайы және тура түсінік тудыруы керек.
Шаруашылық есеп кәсіпорындардағы өндіріс процестерін бақылап, есепке алады. Есеп-қисапқа алынған мәліметтер кәсіпорын шаруашылығының жан-жақты өсіп-дамуын көрсетеді.Шаруашылық есеп кәсіпорын жұмысының нәтижесін жан-жақты өлшемге алып есептейтін есептің өзінің мазмұнына, атқаратын міндетіне сәйкес 3 түрге бөлінеді:
	- жедел (оперативтік )
	- статистикалық
	- бухгалтерлік
	Бұл есеп түрлерінің әрқайсысының өздерінің есепке алатын шаруашылық көрсеткіштері, өздерінің алдына қоятын міндеттері мен өзгешеліктері бар.
Жедел немесе оперативтік есеп әрбір кәсіпорындардағы шаруашылық құбылысының көрсеткіштерін жедел есепке алып немесе шапшаң бақылау ұйымдастырып, соның нәтижесін кәсіпорын жұмысының барысында басшылық етуге пайдалануға қажетті шаруашылық есеп көрсеткіштері.
Жедел есеп шаруашылық операциялары мен процестерін олар жасалып жатқан кезде қадағалауға және бақылауға арналған.
Жедел есеп кәсіпорын қызметінің жан-жақты көрсеткіштерін қамтиды. Әсіресе, жалпы жоспардың орындалуы, өндіріс өнімі, жұмысқа шыққан жұмысшылар саны туралы және т.б. көрсеткіштер туралы мәліметтерді есепке алады. Оны орайда оперативті есептің негізгі мақсаты есепті ерекше шапшаңдықпен жүргізу. Бұл есепке қажетті мәлімет ауызша, телефонмен, телеграммамен есепке алынады. Қазіргі электрондық есептеу машиналары іске қосылған кезде жедел есептің мәліметін шаруашылықта қолма-қол басшылық ету ісіне пайдаланудың маңызы зор. Кәсіпорында оперативтік есепті пайдалану көптеген жетістіктерге жеткізеді. Мысалы, еібек өнімділігі артады, шаруашылықта әртүрлі ресурстарды тиімді пайдалануға мүмкіншілік туып, әрбір кәсіпорынның барлық саласы тиімді жұмыс жасап, шаруашылық нәтижесінің барлық көрсеткіштері жоғары көтеріліп, пайда табу дәрежесі артады.
Статистикалық есеп дегеніміз қоғамдағы статистикалық саны мен сапасы бар өзгерістерді, табиғаттағы құбылыстарды, шаруашылықтағы өзгерістерді тек қана сан жағынан есепке алып қоймай, ол құбылыстардың мағыналық жағынан сан және сапалық қасиеттерін де есепке алып, табиғи заңдылықтарын зерттейді.
Статистика экономиканың жағдайы, оның дамуының үрдістері, жұмыс кұшінің қозғалысы, тауарлар, бағалы қағаздар, халықтың саны мен құрамы туралы ақпараттарды қоғамның әлеуметтік-экономикалық дамуына талдау және жорамал жасау мақсатында әзірлейді және жинақтайды.
Мысалы, статистика өнеркәсіп көлемі мен ондағы жұмысшылар санының арасындағы, еңбек өнімділігі мен өнімнің өзіндік құны арысндағы, өндірістің негізгі қорының тиімділігі мен еңбек өнімділігі арасындағы немесе саудадағы жоспарының орындалуы мен тауар қорының көлемі арасындағы көрсеткіштерді есептейді. 
Статистикалық есептің көрсеткіштері арқылы белгілі бір территориядағы халықтың саны, оның ұлттық құрамы, халықтың мәдени және тұрмыс жағдайы көрсеткіштерінің арасындағы заңдылықтарды зерттейді.
Бухгалтерлік есеп дегеніміз кәсіпорынның шаруашылық процесіндегі барлық құбылысты, яғни айналмалы қорының айналымын құжаттармен негіздей отырып, үздіксіз есептеу. Бухгалтерлік есептің міндеті кәсіпорындар жұмысына бақылау жасап, есепке алып, кұнделікті қорытынды шығару.
Бухгалтерлік есеп шаруашылық құбылыстарының сандық жағын сапалық жағымен байланыстыра отырып, заттық көрсеткіштермен, сондай-ақ ақшалай түрде шаруашылық фактілерін жалпылама, үздіксіз, құжатты негізделген және өзара байланыстыра тіркеу жолымен зерттейді.
Шаруашылық қызметін жалпылама көрсету деп барлық мүлікті, өндірістік қорлардың барлық түрлерін, шығындарды, өнімдерді, ақша қаражаттарын, қорларды, кәсіпорынның берешектерін және т.с.с. міндетті түрде есепке алуды түсінуге болады.
Бухгалтерлік есептің ерекшелігі - өндіріс өнімінің өзіндік құнын есептеуде, өндіріс өнімінің қаржылық нәтижесін шығарудағы орны ерекше.
Бухгалтерлік есептің тағы бір ерекшелігі сол кәсіпорынның шаруашылық жүргізуіндегі барлық процестерді құжаттар арқылы үздіксіз есепке алады, өзінше бір жүйеге келтірілген есеп беру мәлімет жинағын құрайды.
Шаруашылық процестерін сан жағынан көрсету және өлшеу үшін есепте 3 түрлі өлшегіштер қолданылады:
- заттай 
- еңбек
- ақшалай
Заттай өлшегіштер (л, кг, дана, м кв., м куб ...) тауарлы-материалдық құндылықтарды заттай түрде есептеу үшін қолданылады. Бірақ олардың көмегімен әр текті шаруашылық құралдары мен процестерін жалпылауға болмайды (1кг шеге мен 1 кг бояуды қосуға болмайды).
Еңбек өлшегіштері әртүрлі шаруашылық жұмыстар мен өнімді шығаруға кеткен еңбек шығындарын есептеуге қолданылады. Олар жұмыс күні, жұмыс сағатымен өлшенеді.Еңбек өлшемі арқылы еңбек өнімділігі, жұмысшылардың төлемақыларының мөлшері, жұмыс күнінің мөлшері анықталады.
Ақшалай (құндық) өлшегіш есепте анағұрлым маңыздырақ болып табылады. Ақшалай өлшем шаруашылықтағы барлық құбылысты заттай өлшемде болсын, еңбек өлшемінде болсын, соларды біріктіріп, ақшалай өлшемге келтіреді де, бір жүйеде шаруашылық көрсеткіштеріне есеп жүргізуге мүмкіндік береді. Ол шығындар мен кірістер туралы, алынған пайданың сомасы туралы жалпы мәліметтер береді.

Бақылау сұрақтары:
1) Бухгалтерлік есептің пайда болуының тарихи аспектісі. 
2) Бухгалтерлік есептің анықтамасы және оның міндеті. 
3) Бухгалтерлік есепті дамытуға әсер ететін факторлар. 
4) Бухгалтерлік есеп мамандығы және этикалық жауапкершілік.
5) Қазақстандық заң бойынша шаруашылық субъектілерінің түрлері.
6) Бухгалтерлік есептің концептуалдық негізі. 
7) Қаржылық нәтижені анықтаудың қағидаттары. 
8) Бухгалтерлік есептің міндеті және оған қойылатын талаптар.
9) Бухгалтерлік есептің ерекшеліктері.
10) Есеп жүйесінің түрлері.
11) Есеп саясатының принциптері.

